Zim se Chiwenga na SA hospitaal gehaasConstantino Chiwenga, adjunkpresident van Zimbabwe (Foto: Lemonzz&freecolt via Wikimedia Commons) Constantino Chiwenga, adjunkpresident van Zimbabwe, is Saterdagaand na ŉ hospitaal in Kaapstad gehaas. Daar was nie enige kommentaar van die Zimbabwiese regering nie en pres. Emmerson Mnangagwa se woordvoerder, George Charamba, het nie sy telefoon beantwoord nie. Die African News Agency het egter vertroulik verneem dat Chiwenga na die Groote Schuur-hospitaal geneem is “in ŉ bedenklike toestand”. Volgens die bron is Chiwenga Saterdagaand na Kaapstad gebring. Chiwenga het in Oktober verlede jaar by ŉ hospitaal in Johannesburg behandeling ontvang. ŉ Woordvoerder van die regering het later gesê dit was weens beserings wat hy tydens die vryheidstryd in die 1980’s opgedoen het en uitputting.